Talle sterf in ontploffings by Jemen-lughawe | Maroela Media
Talle sterf in ontploffings by Jemen-lughawe
Minstens tien mense is Woensdag dood in ontploffings by die Aden-lughawe in Jemen, oomblikke nadat lede van 'n nuwe eenheidsregering daar aangekom het.
Volgens amptenare was dit 'n lafhartige aanval deur Iran-gesteunde Houthi-rebelle.
Talle mense is in die ontploffings gewond, het 'n bron aan AFP gesê. Al die regeringsministers is glo ongedeerd.
"Daar is minstens twee ontploffings gehoor toe die kabinetslede die vliegtuig verlaat het," het 'n AFP-korrespondent op die toneel gesê. Skares wat by die lughawe bymekaargekom het om die nuwe regering te begroet, het verskrik op die vlug geslaan. Sporadiese geweervuur ​​is kort daarna gehoor. Dit was nie onmiddellik duidelik wat die ontploffings veroorsaak het nie.
Jemen se internasionaal erkende regering en separatiste in die suide van die land het op 18 Desember 'n magsdelingkabinet gevorm as 'n gesamentlike front teen die Houthi-rebelle wat die hoofstad, Sanaa, en 'n groot deel van die noorde van die land oorgeneem het.
Die kabinetslede het in Aden aangekom nadat hulle deur die Jemeense president Abedrabbo Mansour Hadi in Saoedi-Arabië ingehuldig is. Hadi het na die Saoedi-hoofstad Riyadh gevlug nadat rebelle Sanaa in 2014 oorgeneem het,
Die rebelle het die afgelope paar maande aanvalle op Saoedi-Arabië – insluitend sy kritieke olie-infrastruktuur – verskerp.
Duisende mense, meestal burgerlikes, is dood en miljoene mense is ontwrig tydens die oorlog in Jemen wat al vyf jaar lank duur.